
הצעת חוק חובת מידע בדבר השפעת חקיקה על זכויות הילד,
התשס"ב-2002


היו"ר תמר גוז'נסקי:

	אני מתכבדת לפתוח את הישיבה.  הצעת החוק הזאת עברה טלטלות ותהפוכות שונות, ובהכנות שלו לקריאה ראשונה עם משרד המשפטים קבענו שהחוק יחול גם על הצעות חוק ממשלתיות וגם על פרטיות. הנוסח הזה אושר בקריאה ראשונה, וכעת אנחנו אמורים להכין אותו לקריאה שנייה ושלישית.

נירה לאמעי:

	בעניין ייצוג החוק, בגלל הקשר של נציג "הדורות הבאים" לעניין מדובר בסוג של קונסטלציה, שחשוב להחליט כיצד היא תעשה. יש לכם סעיף שמסמיך את יושב ראש כנסת להתקין תקנות, ובדרך כלל הן קשורות למשכן הכנסת והרחבתו. לדעתנו, המקום המתאים לעניין זה הוא דווקא התקנון. ההצעה שלי, בנוסח לא מחייב, היא---

היו"ר תמר גוז'נסקי:

	 אני מציעה שתעבירי את זה ליושב ראש הכנסת.

יצחק קדמן:

לגבי הבטחת הביצוע, איזה מנגנון בקרה יהיה כדי להבטיח שאכן זה מה שייעשה?  

היו"ר תמר גוז'נסקי:

	 אין פה מנגנון של ענישה.

ענת אסיף:

לפי התקנון, הצעות חוק צריכות לבוא עם הערכה תקציבית. זוהי נורמת עבודה אצל היועץ המשפטי של הכנסת.

היו"ר תמר גוז'נסקי:

שר המשפטים אחראי לעניין הזה  בהצעות החוק הממשלתיות, והוא יצטרך לקבוע תקנות.

ענת אסיף:

הניסוח של דברי ההסבר עובר אצל האחראית על נוסח החוק. החוק הזה ילווה בוועדה מסוימת, שתעבה אותו.

יצחק קדמן:

האם לא ניתן לקבוע בכל זאת סנקציות של הכנסת?

היו"ר תמר גוז'נסקי:

          אולי בכנסת עצמה יקבעו אחראי, אולי מטעם הדורות הבאים או מישהו אחר, שיהיה זה שישים לב להצעות חוק. 


שגית אפיק: 

כאן אנחנו מבקשים לבחון את העקרונות שמופיעים באמנה, וזה מעט יותר מסובך. 

נירה לאמעי:

הרי יש כאן שיקול דעת.

שגית אפיק:

גם אי אפשר לרשום "אין השפעה", כי לכל חוק יש השפעה.

היו"ר תמר גוז'נסקי:

אני לא רואה דרך אחרת, ואתם יכולים לחשוב עוד על העניין הזה. נעבור על סעיפי החוק.

שגית אפיק:

1. חוק זה מטרתו לחייב את חברי הכנסת ואת הממשלה לבחון את ההשפעה על ילדים ואת השמירה על זכויותיהם בעת קביעת מדיניות באמצעות חקיקה.

היו"ר תמר גוז'נסקי:

אני תוהה אם אפשר לראות במילים "בעת קביעת מדיניות באמצעות חקיקה" פתח מילוט, על ידי כך שיטענו שלא מדובר בקביעת מדיניות. נשנה את המילים האלה ל"תהליך". 

שגית אפיק:

2. בחוק זה – 

        "ילד" – אדם שטרם מלאו לו 18 שנים;

"האמנה" – אמנת האומות המאוחדות בדבר זכויות הילד, אשר אושרה על ידי עצרת האומות המאוחדות ביום כ"ב בחשון התש"ן (20 בנובמבר 1989).

יצחק קדמן:

לא ראוי לכתוב פה "שאושררה על ידי מדינת ישראל"?

ענת אסיף:

המילה "האמנה" כאן היא רק קיצור של השם שלה, והאינפורמציה שהיא אושררה היא אינפורמציה נוספת. 

בתיה ארטמן:

ההגדרה של הילד צריכה להיות כאן רחבה יותר, לדעתי, כי זה מתייחס גם לילדים עם מוגבלויות, למשל, ולילדים כאלה יש זכויות גם מעבר לגיל 18. צריך להבחין בין סוגי הילדים, בין סוגי ההגדרות. ההתייחסות פה היא רק לילדים עד גיל 18, אבל יש חוקים לילדים שהם מעבר לגיל 18. אולי צריך להגדיר ילד כ"הגדרתו בחוקים אחרים".


ענת אסיף:

	אבל אז נוצרים סיבוכים, כי בכל חוק הגילאים הם שונה.

בתיה ארטמן:

	אבל יש ילדים שבגלל גורמים שונים הם נשארים בהגדרת "ילד" גם אחרי גיל 18.

שגית אפיק:

נראה לי שיהיה לא נכון להגדיר ילד כמישהו שהוא מעל גיל 18. החוק הראשי שמגדיר ילד מגדיר אותו כאדם עד גיל 18, וגם אם בחקיקות אחרות ניתנות זכויות וחובות לילדים שהם מעל גיל 18, עדיין לא מדובר בילד כהגדרתו המשפטית. זה בעייתי דווקא בחוק הזה לשנות את ההגדרה של ילד, מה גם שההגדרה של ילד באמנה היא אדם עד 18 שנים.

ענת אסיף:

אני בעד להשאיר את זה כך. 

היו"ר תמר גוז'נסקי:

בחוק שנוגע לחינוך המיוחד, למשל, יהיו דברי הסבר, ודברי ההסבר יוכלו לשמש לצורך הזה.

יצחק קדמן:

	אני חושב שאסור לשנות את ההגדרה של ילד, ולא נראה לי שיווצרו חוקים שיעסקו רק בגילאים 21-18. 

היו"ר תמר גוז'נסקי:

	 הדיון הזה מוכיח, שיש קביעות שאם משנים אותן דברים עלולים להתערער, אבל זאת, לדעתי, הכוונה כאן.

ענת אסיף:

לגבי ההערה הקודמת של מר קדמן, אני יכולה לבדוק אם נחוצה ההזכרה שהחוק אושרר על ידי מדינת ישראל.

שגית אפיק:

3. בדברי ההסבר להצעת חוק המוגשת לכנסת לקריאה ראשונה, שעל פניה כרוכה ביישומה השפעה על ילדים (להלן – ההצעה), יכלל מידע כמפורט בסעיף 4.

יצחק קדמן:

	הניסוח כאן נראה לי מסורבל. 

בנוסף, לא מדובר כאן רק ביישום: נניח שיש הצעת חוק שמצהירה שאפשר להרביץ לילדים,
אך היישום שלה יידחה. הרי כבר באמירת החוק יש אמירה, ולכן לא הייתי מגביל את זה רק ליישום.

ענת אסיף:

	אני לא קראתי את היישום כמגביל, אך אפשר להשמיט את המלה "יישום".

היו"ר תמר גוז'נסקי:

	 נמחק את המילה יישום.

שגית אפיק:

	אגב, אולי נאחד את סעיפים 3 ו- 4.


4. המידה בדברי ההסב5ר, כאמור בסעיף 3, יכלול את אלה, לפי העניין:

(1) מהות והקף ההשפעה הישירה והעקיפה על טובת ילדים וזכויותיהם, לרבות על תנאי חייהם והשרותים הניתנים להם, הכל על פי עקרונות האמנה;

(2) אמצעים שניתן לנקוט על מנת לצמצם את ההשפעות השליליות של יישום ההצעה על ילדים;

(3) קשיים שנתגלו באיסוף המידע לצורף פרוט האמור בפסקאות (1) ו- (2).

היו"ר תמר גוז'נסקי:

עניין עקרונות האמנה לא אמור להיות בסעיף 3 במקום בסעיף 4? סעיף 3 הוא הרי הסעיף הכללי, וסעיף 4 הוא הסעיף הטכני. או שאולי זה צריך להיות בסעיף המטרה, כי אם זה יהיה שם, זה יקרין על כל החוק.

יצחק קדמן:

		אני רוצה לחזק אותך, כי יש עניינים באמנה שאנחנו שואפים להרבה יותר מהם.

ענת אסיף:

		אני מסכימה בהחלט.

היו"ר תמר גוז'נסקי:

		אז נשנה, ובמקום "הכל על פי" נכתוב "ברוח".

בלהה נוי:

		לגבי סעיף קטן 2, אני תוהה אם הסעיף הזה לא מצמצם מראש את כל המטרה של החוק, כי אם מישהו רוצה לחוקק חוק שיש לו השפעה רעה על ילדים---

היו"ר תמר גוז'נסקי:

		בחקיקה הזאת אנחנו לא יכולים למנוע חקיקה שתזיק לילדים. החוק הזה רק מביא את הילדים וזכויותיהם לשיח.	
 
יצחק קדמן:

אני הייתי מוסיף "אם יש כאלה", כי אנחנו מראש מניחים שיש השפעות שליליות.


עירית פוגל:

ובעניין זה, למה לדבר רק על ההשפעות השליליות, ולא להזכיר כאלה שיעודדו דאגה לשלומם של ילדים?

היו"ר תמר גוז'נסקי:

	אני רוצה להזכיר שלקחתי את הצעת החוק הזאת מפרלמנט הפלמינג, וגם הם מצאו לנכון לנסח כך.	

בתיה ארטמן:

אולי אפשר לכתוב חלופה לסעיף הזה, שאליה החוק יפנה?

ענת אסיף:

		אף אחד שמציע הצעת חוק לא מציע לעצמו חלופות.

היו"ר תמר גוז'נסקי:

		הסעיף הזה נכנס כשהחוק היה מכוון רק להצעות חוק ממשלתיות, וההנחה היא שהצעות חוק של חקיקת חברי כנסת בדרך כלל מרחיבות זכויות ולא מצמצמות אותן.

בתיה ארטמן:

אולי אפשר לאחד אותו עם סעיף 1, על ידי המילה "לרבות". 

שגית אפיק:

אבל המהות נוגעת לעניינים חיוביים ושליליים, ואמצעים מתייחסים רק להשפעות שליליות. בגלל הבעייתיות הזאת הייתי מוותרת על הפסקה הזאת.

היו"ר תמר גוז'נסקי:

		בתיה, בקריאה ראשונה החוק עובר בקרה, גם אם הוא של חבר כנסת, ובממשלה הוא עובר בקרה גבוהה עוד יותר. לכן החלק הזה לא מטריד אותי.  

יצחק קדמן:

		בעיניי זה חשוב, והדוגמה הקלאסית היא חוק האפשרות של מכירת תרופות במרכולים. שם  צמצום ההשפעות שליליות הוא ישים, וזה גם מכריח לחשוב.

שגית אפיק:

אבל העובדה שהעניין הזה יופיע בדברי ההסבר לא יסייע, אין לזה משמעות אמיתית.

היו"ר תמר גוז'נסקי:

זה יסייע לקראת הקריאה הראשונה והשלישית.

	אני רואה את הכתובת לסעיף הזה יותר בממשלה מאשר בח"כים. בנוסף אני מבקשת להזכיר,  שבדברי ההסבר אפשר להתייחס לתחומים שונים. מצד שני, הממשלה הרי לא יכולה להמליץ לעצמה.

ענת אסיף:

הפסקה הזאת נוגעת ליישום החוק, אבל אני לא באמת חושבת שהממשלה תדע להצהיר ולהגיד מה היא הולכת לכתוב בתקנות בשלב של קריאה ראשונה.

שגית אפיק:

	אז צריך להזכיר את ההשפעות השליליות והחיוביות. 

יצחק קדמן:

	אני יודע שחלק מהעניינים האלה כבר נעשים במקומות שיש אחריות.

היו"ר תמר גוז'נסקי:

	לגבי סעיף קטן 1, לא מופיעה פה בשום מקום המילה "נתונים".

יצחק קדמן:

בסעיף 3 לא צריך לדבר על הקשיים, אלא על המידע ששימש בסיס להצעת החוק.

היו"ר תמר גוז'נסקי:

		אני משתכנעת, שסעיף 2 הוא עניין שלא יתבצע, לכן סעיף קטן 1 יהיה המהות ויוזכר בו החיובי והשלילי, ו- 2 יהיה המידע והנתונים ששימשו  לצורך פסקה 1 והקשיים שנתגלו.  	

שגית אפיק:

5.    (א) שר המשפטים ממונה על ביצוע חוק זה לעניין הצעות חוק מטעם הממשלה, והוא רשאי, באישור ועדת החוקה חוק ומשפט של הכנסת, להתקין תקנות לביצועו.
       
        (ב) יושב ראש הכנסת מונה על ביצוע חוק זה לעניין הצעות חוק מטעם חברי הכנסת, והוא רשאי, באישור ועדת הכנסת, להתקין תקנות לביצועו.

6.  תחילתו של חוק זה בתום 6 חודשים מיום פרסומו.

היו"ר תמר גוז'נסקי:

	 אני מודה לכולכם, ונקווה שיצא מזה משהו.


	הישיבה ננעלה בשעה  10:00.
 





